**ИЗЯВЛЕНИЕ НА ВИЦЕПРЕМИЕРА И МИНИСТЪР НА ВЪНШНИТЕ РАБОТИ ПРИ ОТКРИВАНЕТО НА ИЗЛОЖБАТА „150 Г. БЪЛГАРСКА ЕКЗАРХИЯ“**

**ВАШЕ ПРЕОСВЕЩЕНСТВО,**

**УВАЖАЕМИ ГОСТИ – АВТОРИ НА ИЗЛОЖБАТА,**

**УВАЖАЕМИ КОЛЕГИ,**

С откриването на настоящата изложба, Министерството на външните работи се присъединява в отбелязването на една много важна годишнина - 150 години от провеждането в края на м. февруари 1871 година на учредителния Първи църковно-народен събор в Цариград.

Настоящата проява е и част от по-широкото честване на 150-та годишнина от създаването на Българската екзархия.

Българската православна църква и християнската вяра имат много значимо място във вековната наша история. Дори във времена, когато българската държава не е съществувала на картата на света, църквата е била онази обединяваща сила, която е съхранявала духовността, културата и дори езика ни. Храмовете съхраняват мъдростта на Преслав, Охрид и Търново, а от висотата на Атон монахът Паисий поставя началото на нашето духовно Възраждане.

Създаването на Българската екзархия е много символен момент в нашата история. Тя де факто се превръща в първата национална институция, обединяваща целокупния български народ, още преди да бъде възстановена българската държавност. В своята природа тя обединява две неща – християнската вяра, които ни е крепила и ни крепи, и мечтата за едно свободно отечество.

По-късно, след Берлинския конгрес, българската Екзархия се превръща в пазител на българското в земите, които остават извън пределите на Третата българска държава. Не случайно и по това време външното ни министерство носи името Министерство на външните работи и изповеданията – чрез него се осъществява връзката с органите на Екзархията в Македония и Тракия. А в навечерието на Балканската война, в Македония и Одринска Тракия служат 7 митрополити и 1310 свещеници, в 1331 екзархийски църкви, 234 параклиса и 73 манастира.

Към това няма как да не се спомене и просветното дело на Екзархията - е своя апогей през 1911-1912 г. то се измерва в 1 373 учебни заведения, сред които 13 гимназии и средни училища, 87 прогимназии и 1 273 начални училища, и с общо 2 266 учители и 78 854 ученици. Българската екзархия издържа гимназии и училища от Одрин и Лозенград до Солун, Скопие и Охрид.

Християнската вяра е онази сила, която е вдъхвала кураж и смелост на нашите църковни дейци, винаги да застават на страната на страдащите и онеправданите в нашата история. По време на Втората световна война двама духовници от Екзархията застават на страната на българските евреи и изиграват ключова роля в тяхното спасение – митрополит Стефан, по-късно екзарх Стефан, и митрополит Кирил. Техният пример е един от най-светлите в съвременната ни история.

Настоящата изложба проследява всички тези исторически процеси и събития от българското църковно-просветно движение. Те илюстрират значението на Екзархията за формиране и поддържане на национално съзнание сред българите в различните части на историческото ни землище.

Множество документи и снимки показват съхранената народна памет за видни книжовници, духовници, благодетели и общественици, дали своята дан в защита на българската църква, език и култура.

Позволете ми да благодаря на Института за исторически изследвания на БАН, който е подготвил настоящата изложба, както и на колегите от Дирекция „Югоизточна Европа“ и Държавния културен институт за инициативата да бъде поставена настоящата изложба в Министерството.

Вярвам, че тя ще бъде на вниманието на колегите от Министерството, на новоназначените стажант аташета, както и на неговите посетители.

Пожелавам успех на изложбата!